[pic] | COMISIA EUROPEANĂ |

Bruxelles, 21.9.2010

COM(2010) 489 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 al Acordului interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/021 IE/SR Technics, Irlanda)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), în limita plafonului anual de 500 de milioane EUR în plus față de rubricile bugetare corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 9 octombrie 2009, Irlanda a prezentat cererea EGF/2009/021 IE/SR Technics în vederea obținerii unei contribuții financiare din partea FEG, în urma concedierilor efectuate în întreprinderea SR Technics Ireland Ltd din Irlanda (denumită în continuare „SR Technics”).

După o examinare amănunțită a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie:

Numărul de referință FEG FEG/2009/021

Statul membru Irlanda

Articolul 2 (a)

Întreprinderile în cauză SR Technics Ireland Ltd

Furnizorii și operatorii din aval Nu se aplică

Perioada de referință 3.4.2009 – 2.8.2009

Data de începere a serviciilor personalizate 25/3/2009

Data cererii 9/10/2009

Concedieri în timpul perioadei de referință 800

Concedieri înainte și după perioada de referință 335

Totalul concedierilor eligibile 1 135

Lucrători concediați vizați de sprijin 850

Servicii personalizate: buget în EUR 11 015 174

Cheltuieli pentru punerea în aplicare a FEG[3]: buget în EUR 440 000

% cheltuieli pentru punerea în aplicare a FEG 3,8

Bugetul total în EUR 11 455 174

Contribuția FEG, în EUR (65 %) 7 445 863

1. Cererea a fost prezentată Comisiei la data de 9 octombrie 2009 și a fost completată cu informații suplimentare până la data de 18 mai 2010.

2. Cererea îndeplinește condițiile de utilizare a fondului FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre concedieri și modificările majore din structura comerțului mondial datorate globalizării sau crizei financiare și economice mondiale

3. Irlanda susține că există o legătură directă între concedierile efectuate la SR Technics și reducerea activității din sectorul transportului aerian provocată de criza economică și financiară mondială. Statisticile Eurostat prezentate de țară arată că cifra de afaceri din sectorul transportului aerian a scăzut cu peste 9% între primul trimestru 2008 și al treilea trimestru 2009 (UE-27). Pentru zona euro declinul a fost și mai mare; în cursul aceleași perioade, cifra de afaceri a scăzut cu 15,9%.Declinul cifrei de afaceri a sectorului transportului aerian a exersat presiuni enorme asupra costurilor companiilor aeriene și a determinat reducerea volumului efectiv al activităților de întreținere, de reparații și de revizie (IRR) pe tot globul. Tendința companiilor aeriene de a-și reduce costurile prin căutarea de furnizori de servicii de IRR în țări cu costuri reduse era deja vizibilă înainte de criză. Conform previziunilor, activitățile de IRR ar fi trebuit să crească, între 2007 și 2017, cu 10,8 % pe an în Europa de Est și cu 5,3 % pe an în Orientul Mijlociu. În Europa occidentală, în schimb, previziunile de creștere au fost de 3,8 %. Motivele invocate de către experții din sector au fost, în mare parte, legate de costul forței de muncă în Europa de Vest. Criza economică și financiară mondială a răsturnat chiar și aceste previziuni pesimiste și a condus la un declin abrupt al activităților de IRR în Uniunea Europeană.

Previziuni mai recente, prezentate cu ocazia unui congres al sectorului de IRR în septembrie 2008, indică o diminuare de 2% pe an a cotei de piață a Europei de Vest între 2008 și 2018, în timp ce cota de piață a țărilor cu costuri reduse din Europa de Est ar crește cu 3% pe an.

4. Modelul urmat de companiile aeriene s-a schimbat și el, trecând de la contracte de servicii de IRR „integrale” la o specializare și o diviziune a contractelor. Astfel, companiile înlocuiesc un contract de IRR unic cu mai multe contracte mai mici, selecționate datorită costurilor avantajoase.

SR Technics a pierdut astfel două contracte importante; unul cu Aer Lingus și altul cu Gulf Air. În momentul în care a ajuns la termen, contractul cu Aer Lingus a fost divizat în mai multe contracte mai mici și a făcut obiectul unei cereri de oferte, ceea ce a condus la un beneficiu anual de 20 de milioane de EUR pentru Aer Lingus, dar la o pierdere semnificativă pentru SR Technics. Contractul cu Gulf Air a fost obținut de o societate cu sediul în Bahrein.

Autoritățile irlandeze susțin că criza economică și financiară mondială a exacerbat o situație care era deja dificilă pentru furnizorii de servicii de IRR în regiunile cu costuri ridicate și a determinat companiile aeriene să desfășoare o politică de reducere a costurilor și mai energică.

Indicarea numărului de concedieri și îndeplinirea criteriilor de la articolul 2 litera (a)

5. Irlanda a depus această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție cel puțin 500 de concedieri în timpul unei perioade de patru luni în cadrul unei întreprinderi și al furnizorilor și producătorilor din aval ai acesteia.

6. În cerere sunt menționate 800 de concedieri la SR Technics în perioada de referință de patru luni, de la 3 aprilie 2009 la 2 august 2009. Toate concedierile au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006.

Explicația naturii neprevăzute a acestor concedieri

7. Autoritățile irlandeze susțin că criza economică și financiară mondială a avut consecințe grave pentru sectorul aeronautic și că numărul de pasageri, de kilometri parcurși și de avioane în serviciu a cunoscut o scădere generală. Prin urmare, industria a fost nevoită să facă economii de costuri pentru întreținere, reparații și revizie (IRR) și, pe măsură ce contractele ajungeau la data reînnoirii lor, companiile aeriene au adoptat soluția cea mai ieftină. SR Technics a pierdut contracte importante cu Aer Lingus și Gulf Air în perioada care a precedat concedierile.Deși industria aeronautică suferise deja de o recesiune mondială ca urmare a atentatelor din 11 septembrie, nu a existat nici un semn premergător al gravității actualei crize economice și financiare. În consecință, nu a existat posibilitatea unei reacții planificate și treptate. Confruntată cu pierderea contractelor și cu concurența puternică a regiunilor cu costuri reduse, SR Technics nu a avut altă alternativă decât să își încheie activitățile din Dublin.

Identificarea întreprinderilor care concediază și a lucrătorilor vizați pentru asistență

8. Cererea menționează un total de 1 135 concedieri, toate din cadrul SR Technics din Dublin. Acest număr include 800 de concedieri efectuate în cursul perioadei de referință de patru luni și 335 de concedieri ulterioare acestei perioade dar care sunt, de asemenea, eligibile pentru acordarea unui ajutor din partea FEG.

Irlanda estimează că 850 din lucrătorii concediați vor primi ajutor din partea FEG. Se așteaptă ca restul lucrătorilor să găsească locuri de muncă prin propria inițiativă fără a solicita asistență din partea FEG sau să părăsească piața muncii.

9. Defalcarea pe lucrători vizați este următoarea:

Categorie | Număr | Procent |

Bărbați | 797 | 93,8 |

Femei | 53 | 6,2 |

Cetățeni UE | 850 | 100,0 |

Cetățeni non-UE | 0 | 0,0 |

Cu vârste între 15-24 de ani | 32 | 3,8 |

Cu vârste între 25-54 de ani | 808 | 95,1 |

Cu vârste de peste 54 de ani | 10 | 1,2 |

10. În ceea ce privește categoriile profesionale, defalcarea este următoarea:

Categorie | Număr | Procent |

Personal de conducere | 173 | 20,4 |

Specialiști cu ocupații intelectuale și științifice | 24 | 2,8 |

Tehnicieni, maiștri și asimilați | 152 | 17,9 |

Lucrători de tip administrativ | 99 | 11,6 |

Meșteșugari și lucrători în meserii de tip artizanal | 402 | 47,3 |

11. În conformitate cu articolul 7 din Regulamentul (CE) nr. 1927/2006, Irlanda a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, precum și a autorităților și a părților interesate

12. Teritoriul vizat este nordul regiunii geografice Dublin, situat în regiunea Dublin, clasificată NUTS III (IEO21), în care uzina SR Technics se găsește la aeroportul din Dublin. Regiunea Dublin este împărțită în patru zone administrative (districte administrative): Dublin City, South Dublin, Fingal și Dun Laoghaire-Rathdown. Marea majoritate a lucrătorilor de la SR Technics locuiesc în regiunea Dublin și în districtele Meath, Kildare și Louth. Toate cele patru districte administrative ale regiunii Dublin, împreună cu Kildare și Meath reprezintă șase dintre cele șapte cele mai populate districte ale statului, cu o populație totală de 1 536 342 de locuitori sau 36,2% din populația națională. Dintre cei 639 de lucrători concediați chestionați de către autoritatea națională pentru formare FÁS până în mai 2009, numai 17 (2,7 %) trăiau în afara districtelor enumerate mai sus.

13. Principala parte interesată este Ministerul întreprinderilor, comerțului și ocupării forței de muncă. Autoritatea națională privind formarea și ocuparea forței de muncă [ Foras Aiseanna Saothair (FÁS)] este responsabilă cu aplicarea acestei politici. Biroul FÁS din regiunea North Dublin oferă șomerilor în căutare de lucru și lucrătorilor din partea de nord a orașului Dublin o gamă de servicii și de programe axate pe piața muncii.

Printre celelalte părți interesate se numără: Enterprise Ireland (EI), autoritatea națională responsabilă cu sprijinirea creșterii întreprinderilor irlandeze prin furnizarea către întreprinderile locale a unei surse unice integrate de servicii de consiliere privind dezvoltarea, finanțarea și sprijinul; Ministerul Educației și Științei, responsabil pentru formularea și finanțarea la nivel național a politicii educației în Irlanda. Aplicarea acestei politici ține, în ceea ce privește învățământul pentru adulți, de responsabilitatea Vocational Education Committees (pentru nivelele inferioare de calificare) și de diverse instituții de învățământ superior, printre care universitățile și institutele de tehnologie (pentru nivelele superioare de calificare). Aceste instituții de învățământ superior fac parte din domeniul de competențe al Higher Education Authority (HEA), care depinde, la rândul său, de Ministerul Educației și Științei.

Instituțiile de învățământ superior - [Universitatea Dublin City (DCU), Institutul de Tehnologie din Dublin (DIT), Institutul de Tehnologie din Blanchardstown (ITB) și Institutul de Tehnologie din Tallaght (ITTD)] deservesc împreună zona de recrutare școlară în care locuiesc lucrătorii de la SR Technics. Aceste instituții colaborează în cadrul unui anumit număr de inițiative, printre care „ Dublin Region Higher Education Alliance ”, „ Learning Innovation Network ” și proiectele finanțate de către HEA prin intermediul fondului său „ Strategic Innovation Fund ” cum sunt proiectele „ Education in Employment ” (EIS) și „ Roadmap for Employment-Academic Partnership ” (REAP).

14. Sindicatele care reprezintă lucrătorii sunt: UNITE, AGEMO, ATGWU, IMPACT, IEI, SIPTU, UCATT și TEEU.

15. Printre alte părți interesate se pot menționa Fingal Task Force , IDA, North Dublin Development Coalition (NorDubCo), Dublin Area Partnerships și Local Enterprise Boards .

Impactul preconizat al concedierilor în ceea ce privește ocuparea forței de muncă la nivel local, regional sau național

16. Irlanda consideră că efectele concedierilor vor fi semnificative la nivel local. Concedierile reprezintă peste 1% din forța de muncă totală a districtului Fingal. Cifrele din „ Live Register ” (recensământul numărului de persoane care beneficiază de un ajutor social, utilizat ca barometru al șomajului, în așteptarea statisticilor trimestriale mai precise publicate de către Oficiul central de statistici din Irlanda în documentul National Household Quarterly Survey ) au crescut de la 7 562 la 9 057 (+19,8%) între martie și septembrie 2009 pentru biroul local de prevederi sociale din districtul North Dublin (în care este situat SR Technics). Pentru această perioadă, cea mai importantă creștere a ajutorului social într-un birou local de prevederi sociale a fost înregistrată la Balbriggan, districtul North Dublin (+21,9%)

17. Perioada martie-septembrie 2009 coincide cu perioada în care au fost concediați 838 de lucrători de la SR Technics. De la începutul lunii octombrie 2009, 593 de foști lucrători ai SR Technics pontau la „ Live Register ” iar 442 (75%) dintre ei sunt rezidenți în regiunea Dublin.

18. Deși nu a fost semnalată nicio concediere legată de SR Technics la furnizorii sau producătorii din aval, pierderile de venituri datorate concedierilor intervenite la SR Technics ar trebui să determine pierderi importante de locuri de muncă indirecte, din cauza diminuării veniturilor acestor lucrători concediați și reducerii volumului de achiziții de către SR Technics de mărfuri și servicii locale și regionale. În această privință, valoarea masei salariale (69 de milioane de EUR în 2007) și volumele de achiziții de materiale și de servicii (24,9 milioane, respectiv 18,1 milioane de EUR în 2007) erau considerabile.

Concedierile efectuate la SR Technics se adaugă altor pierderi substanțiale recente de locuri de muncă din întreprinderile manufacturiere tradiționale din sectorul producției alimentare din regiune.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate prin fondurile structurale

19. Irlanda propune un pachet de măsuri în favoarea lucrătorilor concediați, structurate în jurul a cinci piloni: Orientare și formare din partea FÁS, Formare în alternanță a ucenicilor concediați, Formare VEC, Antreprenoriat și activitate independentă precum și Învățământ superior.

20. Pilonul Orientare și formare din partea FÁS cuprinde o orientare profesională de bază pentru majoritatea lucrătorilor concediați precum și o serie de cursuri de formare concepute pentru a oferi fie competențe practice sau informatice de bază, fie alte căi profesionale pentru lucrători. Fiecare persoană care se angajează să urmeze un curs FÁS cu frecvență integrală are dreptul, de asemenea, la o îndemnizație de formare.

Se estimează că 850 de lucrători vor beneficia de orientare profesională, la un cost estimat de 100 EUR per lucrător. În jur de 789 de lucrători vor participa la cursurile de formare FÁS, pentru un cost estimat de 784 EUR per lucrător. Dintre aceștia, 70 vor beneficia de o îndemnizație de formare de 3 863 EUR per lucrător.

Costul total al acestui pilon este estimat la 976 710 EUR.

21. Pilonul Formare în alternanță a ucenicilor concediați este conceput pentru a permite ucenicilor existenți în cadrul SR Technics să-și completeze ucenicia. Sistemul de ucenicie bazat pe standarde ( Standards Based Apprenticeship System ) se bazează pe șapte faze care alternează formarea la locul de muncă (numere impare) și în afara locului de muncă (numere pare). Ucenicii de la SR Technics care au terminat deja fazele 1-4 înainte de închiderea uzinei SR Technics trebuie să poată beneficia de fazele 5-7 „la locul de muncă”, cu o întrerupere pentru încheierea fazei de formare 6 „în afara locului de muncă”. 70 de ucenici ar trebui să termine faza de formare „în afara locului de muncă”, pentru un cost de 7 699 EUR per ucenic iar 37 de ucenici ar trebui să termine fazele de ucenicie „la locul de muncă” pentru un cost de 6 886 EUR per ucenic.

Costul total al acestui pilon este estimat la 793 714 EUR.

22. Pilonul Formare VEC va fi asigurat de Comitetele de Educație Profesională ( Vocational Education Committees ) din zonele vecine, inclusiv districtele Dublin, Meath și Louth. El cuprinde activități adaptate pregătirii tehnice a lucrătorilor concediați, printre care un program de pregătire, un program de transfer de competențe, un program axat pe competențele numerice și un modul referitor la activitatea independentă.

Programul de pregătire, care vizează stabilirea nivelului de cunoștințe anterioare, cuprinde teste psihometrice și oferă o orientare profesională, ar trebui să intereseze în jur de 480 de lucrători, pentru un cost estimat de 250 EUR per lucrător.

Programul de transfer de competențe va fi axat, după caz, pe tehnologii ecologice, întreținere informatică, comerț și contabilitate, competențe informatice, certificare MCP (Microsoft Certified Professional) și comunicare, la un cost estimat la 7 000 EUR per lucrător pentru 162 de lucrători.

Se estimează că un număr de 108 lucrători vor beneficia de programul axat pe competențe numerice, care cuprinde module privind TI și competențe de recepție, vânzare cu amănuntul și servicii pentru clienți în domeniul TI, competențe în prelucrarea și stocarea datelor, gestiune administrativă TI și competențe grafice, TI și comunicare și comunicare în domeniul E-comerțului. Costul estimat per participant este de 7 000 EUR.

În sfârșit, aproximativ 90 de lucrători ar trebui să beneficieze de cursuri de informatică pentru afaceri, de contabilitate pentru IMM-uri, de contabilitate manuală și informatizată și de comunicare comercială, care ar trebui să-i ajute să-și creeze propria întreprindere. Costul estimat per lucrător este de 7 000 EUR.

Costul total al acestui pilon este estimat la 2 640 000 EUR.

23. Pilonul Antreprenoriat și activitate independentă va fi asigurat de Enterprise Ireland (EI) în cooperare cu County Enterprise Board (CEB) din districtul Fingal și cu un număr de alți actori. El cuprinde un modul inițial de promovare a antreprenoriatului prin intermediul unor ateliere de informare în afaceri, la care ar trebui să participe în jur de 850 de lucrători, pentru un cost estimat la 50 EUR per lucrător.

Se estimează că 4 dintre aceștia vor continua cu Programul de sprijin pentru crearea de întreprinderi al EI/CEB, pentru un cost de 3 000 EUR per lucrător.

În jur de 5 lucrători vor beneficia de o subvenție Enterprise Ireland Feasibility Grant care permite persoanelor care doresc să creeze o întreprindere nouă, care au elaborat sau sunt în curs de elaborare a unui proiect de afacere, să determine dacă există sau nu un loc liber pe piață pentru produsul oferit de ei; să valideze în continuare potențialul real al pieței și să-și ajusteze proiectul înainte de finalizarea unei propuneri de investiție către investitori. Acești promotori sunt susceptibili de a fi consacrat eforturi semnificative pentru pregătirea propunerii lor și de a dispune de o echipă de gestiune competentă în fruntea întreprinderii. Limita maximă disponibilă a subvenției va fi de 15 000 EUR.

Cinci dintre aceștia ar trebui să participe la programul universitar mai exigent CORD ( coordinated research and development ) destinat antreprenorilor care participă cu frecvență integrală la un program de învățământ superior de tipul Enterprise Platform Programme organizat de către Institutul de Tehnologie din Blanchardstown sau de către Institutul de Tehnologie din Tallaght. Acest program nu este accesibil decât șefilor de întreprinderi considerate ca fiind „întreprinderi noi cu potențial ridicat” [ High Potential Start Up (HPSU – adică, având capacitatea de a genera vânzări/exporturi de 1 milion EUR și de a angaja cel puțin 10 persoane în primii trei ani de activitate]. Dacă, în urma evaluării, cererea antreprenorului este acceptată de către Enterprise Ireland , întreprinderea acestuia va avea dreptul la o subvenție maximă de 30 000 EUR (sau 50 % din salariile obținute de acesta în ultimii trei ani, dacă această sumă este mai mică).

Se estimează că un număr de 20 de lucrători vor întocmi o cerere de sprijin pentru angajare ( Employment Grants ), o subvenție destinată să încurajeze recrutarea de angajați de către întreprinderile noi, pentru un cost estimat la 10 000 EUR per angajat.

Costul total al pilonului Antreprenoriat și activitate independentă este estimat la 479 500 EUR.

24. A cincea pilon, care oferă o Formare de nivel superior , după caz, lucrătorilor concediați, va fi oferit de către instituțiile de învățământ superior (HEIs) care deservesc zona în care locuiesc lucrătorii de la SR Technics. Acestea cuprind Universitatea Dublin City (DCU), Institutul de Tehnologie din Dublin (DIT), Institutul de Tehnologie din Blanchardstown (ITB) și Institutul de Tehnologie din Tallaght (ITTD).

Irlanda estimează că 250 de lucrători ar putea beneficia de o activitate prevăzută în cadrul acestei coloane. Toți acești 250 de lucrători vor beneficia de un program de pregătire compus din seminarii, ateliere și ședințe de informare care vor fi axate pe teme precum planificarea financiară și bugetară, dezvoltarea personală și profesională, pregătirea întoarcerii la studii sau antreprenoriatul, printre altele. Costul total per lucrător al acestui program de pregătire este estimat la 150 EUR.

Vor fi disponibile trei niveluri diferite de calificare NFQ ( National Framework of Qualifications ) care depind de învățământul superior, fie cu frecvență integrală fie cu frecvență redusă, după caz; nivelul 6 ( Advanced Certificate și Higher Certificate ) care permit dobândirea unei varietăți de competențe specializate și/sau de natură mai generală, nivelul 7 ( Ordinary Bachelor Degree ) și nivelul 8 ( Honours Bachelor Degree ). Întrucât nici unul dintre lucrători nu deține încă o diplomă de studii superioare, în pachet nu sunt prevăzute masterate sau studii postuniversitare.

Instituțiile de învățământ superior vor oferi, în mod esențial, programe și burse de formare coerente cu politica irlandeză cunoscută sub denumirea de „ Smart Economy ” (economie inteligentă), axată în special pe comerț, inginerie și informatică la cele trei nivele de calificare NFQ.

Costul estimat per lucrător (frecvență integrală) este de 7 500 EUR, iar numărul estimat de participanți este de 20 de lucrători pentru nivelul 6, 70 de lucrători pentru nivelul 7 și 110 lucrători pentru nivelul 8.

Restul de 50 de lucrători care vor beneficia de acest program vor participa la cursurile de nivelul 6, 7 și 8 cu frecvență redusă iar costul estimat per lucrător este de 2 750 EUR.

În plus față de costul cursurilor, pachetul include costul ajutorului logistic și al materialelor didactice, pentru un cost estimat de 163 EUR per participant.

Cei 250 de participanți potențiali la coloana Învățământ superior vor fi incluși într-un program de evaluare a cunoștințelor anterioare [ Recognition of Prior Learning (RPL)] pentru a identifica cunoștințele utile în cadrul unor programe specifice. Programul include o ședință de informare generală în care instituțiile de învățământ superior vor prezenta o vedere de ansamblu a programelor respective și vor propune informații mai detaliate cu privire la cursurile și la activitățile lor de evaluare a cunoștințelor anterioare. Candidații interesați să urmeze studii superioare pot continua atunci cu cele două zile ale programului RPL, sub forma unor ședințe de evaluare a cunoștințelor. Participanții vor fi ajutați să-și definească obiectivele și să înțeleagă în ce mod vor putea utiliza diferitele opțiuni propuse pentru atingerea acestor obiective. În continuare, persoanele vor putea să-și depună candidatura la unul din cursurile de nivel superior. Programul RPL va permite fiecărui participant să întocmească un inventar al cunoștințelor și al experiențelor lor și să identifice astfel mai bine disciplinele către care să se orienteze, să verifice echivalențele care permit accesul la un anumit curs și să valorifice rezultatele deja obținute cu ocazia altor experiențe și cursuri anterioare pentru a avea acces direct la un nivel mai avansat al programului de formare. Costul estimat per participant este de 750 EUR.

În sfârșit, ansamblul măsurilor include costul indemnizațiilor pentru lucrătorii care participă la programul de studii superioare. Toți cei 250 de lucrători prevăzuți vor beneficia de astfel de indemnizații pentru un cost de 16 900 EUR per lucrător.

Costul total al pilonului Formare de nivel superior este estimat la 6 128 250 EUR.

25. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activități de pregătire, gestionare și control, precum și activități legate de informare și publicitate.

26. Serviciile personalizate prezentate de autoritățile irlandeze sunt măsuri active pe piața forței de muncă, în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile irlandeze estimează costurile totale ale acestor servicii la 11 015 174 EUR, iar costurile de punere în aplicare a FEG la 440 000 EUR (= 3,8 % din suma totală). Contribuția totală solicitată de la FEG este de 7 445 863 EUR (65 % din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Orientare profesională (FÁS) | 850 | 100 | 85 000 |

Cursuri de formare (FÁS) | 789 | 784 | 618 310 |

Alocații de formare (FÁS) | 70 | 3 863 | 270 400 |

Ucenici – formare în afara locului de muncă | 70 | 7 699 | 538 930 |

Ucenici – formare la locul de muncă | 37 | 6 886 | 254 784 |

Program pregătitor VEC | 480 | 250 | 120 000 |

Program de transfer de competențe VEC | 162 | 7 000 | 1 134 000 |

Program VEC axat pe competențele numerice necesare în activitate | 108 | 7 000 | 756 000 |

Modul VEC privind competențele pentru activitate independentă | 90 | 7 000 | 630 000 |

Promovarea spiritului antreprenorial (EI/CEB) | 850 | 50 | 42 500 |

Program EI de sprijin pentru crearea de întreprinderi | 4 | 3 000 | 12 000 |

Subvenții EI „Feasibility Grants” | 5 | 15 000 | 75 000 |

Program CORD | 5 | 30 000 | 150 000 |

Subvenții EI/CEB pentru desfășurarea de activități independente | 20 | 10 000 | 200 000 |

Cursuri pregătitoare pentru studii superioare | 250 | 150 | 37 500 |

Cursuri de studii superioare în informatică, inginerie, comerț și științe sociale – nivelul 6 NFQ | 20 | 7 500 | 150 000 |

Cursuri pentru diplomă de studii superioare în informatică, inginerie, comerț și științe sociale – nivelul 7 NFQ | 70 | 7 500 | 525 000 |

Cursuri pentru diplomă de studii superioare în informatică, inginerie, comerț și științe sociale – nivelul 8 NFQ | 110 | 7 500 | 825 000 |

Cursuri pentru certificat și diplomă de studii superioare în informatică, inginerie, comerț și științe sociale – nivelul 6-8 NFQ – frecvență redusă | 50 | 2 750 | 137 500 |

Material didactic și asistență logistică pentru studenții în vârstă din învățământul superior | 250 | 163 | 40 750 |

Învățământ superior – Evaluarea cunoștințelor anterioare (RPL) | 250 | 750 | 187 500 |

Învățământ superior – indemnizație de ajutor pentru venituri | 250 | 16 900 | 4 225 000 |

Subtotal servicii personalizate | 11 015 174 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Activități de pregătire | 40 000 |

Gestionare | 230 000 |

Informare și publicitate | 80 000 |

Activități de control | 90 000 |

Subtotal cheltuieli pentru punerea în aplicare a FEG | 440 000 |

Total costuri estimate | 11 455 174 |

Contribuție din FEG (65 % din costurile totale) | 7 445 863 |

27. Irlanda confirmă că măsurile descrise mai sus sunt complementare cu acțiunile finanțate de fondurile structurale. Autoritatea de gestionare a FEG, care este, de asemenea, autoritatea de gestionare a FSE, a instituit procedurile de control necesare pentru evitarea oricărui risc de dublă finanțare.

Data/datele la care serviciile personalizate pentru lucrătorii afectați au început sau sunt prevăzute să înceapă

28. Irlanda a inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 25 martie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

29. La primirea notificării referitoare la proiectul de concedieri de către SR Technics, FÁS s-a întâlnit cu reprezentanții sindicatelor din întreprindere. Discuțiile s-au axat, în principal, pe modalitățile de a se asigura că SR Technics și alte părți interesate vor continua să-și desfășoare activitatea la aeroportul din Dublin. FÁS și Ministerul întreprinderilor, comerțului și ocupării forței de muncă au continuat să dezbată cu reprezentanții sindicali despre toate aspectele concedierilor de la SR Technics. FÁS și sindicatele de la SR Technics continuă să poarte discuții informale cu privire la pachetul coordonat de servicii personalizate propus.

Informare cu privire la acțiunile obligatorii în temeiul legislației naționale sau al contractelor colective

30. În ceea ce privește criteriile de la articolul 6 din Regulamentul (CE) nr. 1927/2006, în cererea lor, autoritățile irlandeze:

31. au confirmat că măsurile care țin de responsabilitatea societăților în temeiul legislației naționale sau convențiilor colective nu vor fi înlocuite de contribuția financiară din partea FEG;

32. au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

33. au confirmat că acțiunile eligibile menționate la punctele 20-28 nu beneficiază de asistență din partea altor instrumente financiare comunitare.

Sisteme de gestionare și control

34. Irlanda a notificat Comisiei că organismele care vor gestiona și vor controla contribuțiile financiare sunt cele care gestionează și controlează finanțarea din Fondul Social European (FSE) în Irlanda.

Finanțare

35. Pe baza cererii din partea Irlandei, contribuția FEG propusă la pachetul coordonat de servicii personalizate se ridică la 7 445 863 EUR, reprezentând 65 % din costul total. Ajutoarele propuse de Comisie în cadrul fondului se bazează pe informațiile furnizate de Irlanda.

36. Având în vedere cuantumul maxim al unei contribuții financiare care poate fi acordat din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

37. Suma propusă pentru contribuția financiară va lăsa mai mult de 25 % din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

38. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două părți ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte și Comisia în legătură cu intențiile sale. În cazul în care una dintre cele două părți ale autorității bugetare nu este de acord cu această propunere, se va organiza o reuniune formală trilaterală.

39. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Sursa creditelor de plată

40. În stadiul actual de execuție, se prevede că nu toate creditele de plată disponibile pentru 2010 în cadrul liniei bugetare 01.04 05 „Terminarea programelor pentru întreprinderi: îmbunătățirea mediului financiar al întreprinderilor mici și mijlocii (IMM-uri)” vor fi utilizate în întregime în acest an.

41. Creditele de plată sunt transferate în conturi fiduciare, în funcție de nevoi, pentru a se asigura faptul că în orice moment se pot efectua plățile către intermediarii financiari din surse de la Fondul European de Investiții (FEI). Criza financiară a avut un impact semnificativ asupra profilului plăților din cadrul instrumentelor financiare, în special asupra celor din domeniul capitalului de risc. Potrivit Asociației europene de capital de risc (EVCA), nivelul investițiilor și al plăților (ieșirilor) a fost redus cu mai mult de jumătate în perioada 2007-2009, în comparație cu situația anterioară crizei. Aceste evoluții au avut, de asemenea, un impact considerabil asupra previziunilor în ceea ce privește plățile pentru 2010. Ca urmare a elementelor menționate anterior, creditele de plată prevăzute în bugetul 2010 nu vor fi necesare în totalitate pentru 2010. Prin urmare, suma de 7 445 863 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 al Acordului interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/021 IE/SR Technics, Irlanda)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[4], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[5], în special articolul 12 alineatul (3),

având în vedere propunerea Comisiei Europene[6],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

(4) La 9 octombrie 2009, Irlanda a depus o cerere de mobilizare a FEG privind concedierile din întreprinderea SR Technics, iar până la 18 mai 2010 a transmis informații suplimentare. Cererea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 7 445 863 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea prezentată de Irlanda.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 7 445 863 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139 din 14.6.2006, p. 1.

[2] JO L 406 din 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] JO C 139 din 14.6.2006, p. 1.

[5] JO L 406 din 30.12.2006, p. 1.

[6] JO C […], […], p. […].